Endurance (loď, 1912)

Endurance bola trojsťažňová barkentína, na ktorej sir Ernest Shackleton s posádkou 27 mužov vyplávali do Antarktídy počas Imperial Trans-Antarctic Expedition v rokoch 19141917. Loď, pôvodne nazvaná Polaris, bola postavená v lodeniciach Framnæs a spustená na vodu v roku 1912 v Sandefjorde v Nórsku. Keď jeden z jej objednávateľov, Belgičan Adrien de Gerlache, skrachoval, druhý loď predal za nižšiu cenu, než akú si účtovali lodenice – ale keďže Lars Christensen bol vlastníkom nielen Polaris, ale aj samotných lodeníc, nepredstavovalo to preň žiadnu ujmu. V januári 1914 loď kúpil Shackleton pre svoju expedíciu, čo mala byť jej prvá plavba. O rok neskôr uviazla v morskom ľade a nakoniec sa 21. novembra 1915 potopila vo Weddellovom mori pri Antarktíde. Celá posádka potopenie lode prežila a napokon sa v roku 1916 zachránila potom, ako sa pomocou záchranných člnov dostala na Sloní ostrov a Shackleton, kapitán lode Frank Worsley a ďalší štyria muži sa vydali na plavbu, aby privolali pomoc.

Vrak lode Endurance bol objavený 5. marca 2022, takmer 107 rokov po jej potopení, pátracím tímom Endurance22. Nachádza sa v hĺbke 3 008 metrov a je „v úžasne zachovalom stave“. Vrak je označený ako chránené historické miesto a pamätník v rámci Antarktického zmluvného systému.

 Stavba a konštrukcia 
Plavidlo bolo postavené v roku 1911 ako výletná loď pre polárne plavby s názvom Polaris podľa Polárky. Pri jeho zrode stáli nórsky staviteľ Lars Christensen a belgický polárnik Adrien de Gerlache. Stavbu vykonali nórske lodenice Framnæs v Sandefjorde. Dňa 17. decembra 1912 bola loď spustená na vodu.Lansing, Alfred (1959). Endurance: Shackleton's Incredible Voyage. New York: McGraw-Hill. LCCN 58059666. OL 6263779M. s. 14, 19. Gerlache však nakoniec nemal dosť prostriedkov na jej dokončenie.

Hľadanie kupca bolo ťažké, pretože plavidlo nebolo vhodné ani na prepravu nákladu, ani k prestavbe na jachtu. Až v januári 1914 loď kúpil Ernest Shackleton za 14 000 libier pre svoju plánovanú polárnu expedíciu. Polaris bola vtedy považovaná za jednu z najpevnejších lodí na polárne plavby. Shackleton plavidlo premenoval podľa motta svojej rodiny „Fortitudine Vincimus“ ( – Vytrvalosťou zvíťazíme).

Trup lode bol vyrobený z dreva duba, jedle a veľmi tvrdého juhoamerického stromu Chlorocardium rodiei. Hrúbka bokov dosahovala 28 cm. Okrem troch sťažňov plavidlo nieslo pomocný parný stroj s výkonom 350 koní, s ktorým dosahovalo rýchlosť 10,2 uzla.

 Expedícia 


Dňa 8. augusta 1914 Endurance vyplávala z Plymouthu v Anglicku so Shackletonovou expedíciou. Následne 5. decembra loď opustila prístav Grytviken na ostrove Južná Georgia, aby dopravila výpravu k Antarktíde. Za dva dni loď vplávala do ľadových polí vo Weddellovom mori. Tamojšie podmienky však boli ťažké. Dňa 18. januára 1915 bola Endurance uväznená v ľade, ktorý loď 24. októbra rozdrvil. Posádka sa uchýlila na blízku kryhu. Opustený vrak sa potopil 21. novembra.

Posádku čakal dlhý boj o prežitie. Niekoľko mesiacov driftovali na kryhe, ktorá sa rozpadla asi 100 km od Pauletovho ostrova. Následne sa stroskotanci dostali v polovici apríla 1916 na pustý Sloní ostrov, ktorý však bol úplne nehostinný. Shackleton sa rozhodol pre zúfalý krok a spoločne s piatimi ďalšími mužmi sa mu po dvoch týždňoch podarilo doplávať v záchrannom člne na vyše 1 300 km vzdialenú Južnú Georgiu. Kvôli búrke však pristáli v neobývanej Zátoke kráľa Haakona, na opačnej strane ostrova. Nasledoval náročný horský prechod. Dňa 20. mája 1916 došli Shackleton s námorníkmi Frankom Worsleym a Tomom Creanom do veľrybárskej stanice Stromness. Na druhý deň boli vyzdvihnutí traja muži, ktorí čakali v Zátoke kráľa Haakona. Zvyšných 22 členov posádky sa podarilo zachrániť až na štvrtý pokus 30. augusta 1916 čilskému remorkéru Yelcho pod velením kapitána Luisa Parda.

 Vrak 
Dňa 5. marca 2022 našli podmorskí archeológovia vrak Endurance. Zaujímavosťou je, že sa tak stalo presne v deň 100. výročia Shackletonovho pohrebu. Pátranie vykonával dva týždne juhoafrický ľadoborec S. A. Agulhas II vybavený dvoma podmorskými dronmi. Nakoniec bol vrak nájdený len 7,4 km južne od poslednej známej pozície Endurance zameranej jej posádkou. Vrak sa nachádza v hĺbke 3 008 metrov. Stojí vzpriamene na morskom dne a je vo výbornom stave. Sťažne sa zrútili, laná sú zamotané, ale trup zostal celistvý. Podmorský archeológ Mensun Bound uviedol: „Bez zveličenia je to zďaleka najzachovalejší drevený vrak, aký som kedy videl.“

 Referencie 

 Iné projekty 

Kategória:Nórske lode
Kategória:Lode Spojeného kráľovstva
Kategória:Parníky Spojeného kráľovstva
Kategória:Obchodné lode
Kategória:Plachetnice
Kategória:Výskumné plavidlá
Kategória:Námorné katastrofy
Kategória:Vraky lodí